钦定古今图书集成/理学汇编/文学典/第202卷 > 《题昆山沈愚通理诗集》刘溥
## 钦定古今图书集成/理学汇编/文学典/第202卷 > 《题昆山沈愚通理诗集》刘溥

吴城东头八十里，玉山青插娄江水。何人秀发山水
间，沈生文章妙无比。清如玉树含秋霜，丽如五色云
锦张。琅然天外度灵响，一曲一奏春风香。春风吹入
长安陌，紫陌烟花烂晴色。隋珠赵璧常自珍，乐府词
林尽相惜。生今年才二十馀，声名欲与前辈俱。方今
四海被皇化，好协《雅颂》歌唐虞。